ISupreme Court Ihluza Udaba LukaBhebhe Labanye BakheIdale leSupreme Court ngoLwesine lihluze udaba lukaMongameli Mugabe lokuphikisa isinqumo seHigh Court sokuthi kumele ahlele ilanga lokuqhuba ukhetho lwama by-elections eNkayi South, Lupane East leBulilima East.Lelidale, elikhokhelwa ngumahluli uMnu Godfrey Chidyausiku lithe ngemva kokuzwa inhlangothi zamagqwetha kaMugabe lababengamalunga ephalamende abathathu abayibo abamhambise emthethwandaba, lathi lizahluzisisa loludaba lethule isinqumo salo kunsuku ezizayo.Abathathu laba ngabathi uMnu Abednico Bhebhe (Nkayi South) uMnu. Njabuliso Mguni (Lupane East), loMnu Norman Mpofu, yena owayemela iBulilima East. Abathathu laba baxotshwa kucele leMDC elikhokhelwa nguMnu Welshman Ncube.Igqwetha likaMugabe, uMnu Ray Goba utshele iSupreme Court ukuthi idale leHigh Court ngeke libambe uMugabe ngamandla ukuthi ahlele ilanga lokhetho ngoba kungelamali.Kodwa igqwetha likaBhebhe labanye bakhe, uMnu Ndabezinhle Mazibuko ukuphikisile lokhu esithi udaba lokuthi akulamali yokuqhuba ukhetho ayisilo sizatho esimqoka esibangele ukuthi uMugabe engahleli lolukhetho.UMguni utshele iStudio 7 ukuthi ukungethulwa kwesinqumo yiSupreme Court yinto ekade beyikhangelele ngoba kunzima ukuthi abahluli balelidale bephe isinqumo esiphikisa uMongameli Mugabe.
